Այցի ընթացքում տեղի է ունեցել հանդիպում Պրահայի Կրիմինալիստիկայի ինստիտուտի տնօրեն Լուբոս Կոթհայի, տնօրենի տեղակալ՝ 2018թ. ENFSI-ի Խորհրդի անդամ ընտրված Պավել Կոլարի և փորձագիտական ստորաբաժանումների ղեկավարների և փորձագետների հետ: Այցի ընթացքում անցկացվել են կլոր սեղան քննարկումներ, երկու կողմերը ներկայացրել են կազմակերպությունների կառուցվածքը, հիմնական գործառույթները, նպատակները, իրականացված աշխատանքները, փորձագիտական բաժինների և լաբորատորիաների հագեցվածությունը, գործող մեթոդները, մեթոդիկաները, ընթացակարգերը, իրականացվող փորձաքննությունների տեսակներն ու ենթատեսակները, քննարկվել են դրամաշնորհային ծրագրերի հետ կապված մի շարք հարցեր և այլն։ Հանդիպումների ընթացքում Պրահայի Կրիմինալիստիկայի ինստիտուտի տնօրեն Լուբոս Կոթհայի և տնօրենի տեղակալ Պավել Կոլարի ուղեկցությամբ շրջայցեր են կատարվել ինստիտուտի փորձագիտական տարբեր ստորաբաժանումների լաբորատորիաներով, որտեղ փորձագիտական ստորաբաժանումների ղեկավարների և առաջատար փորձագետների կողմից մանրակրկիտ ներկայացվել են առկա արդի նյութատեխնիկական բազան, կիրառվող արդի սարք-սարքավորումները, դրանց ձեռքբերման ուղիները, կիրառման հնարավորությունները, մասնավորապես՝ մատնահետքերի և փաստաթղթաբանական, թաքնված հետքերի նույնականացման, ձգաբանական, քիմիական, նյութագիտական, ձեռագրաբանական, էլեկտրոնային միկրոսկոպիկ և այլ հետազոտությունների իրականացման հնարավորությունները՝ հատկապես չեխական արտադրության սարքերի կիրառմամբ: Շրջայցերի ընթացքում համապատասխան մասնագետների կողմից ներկայացվել են փորձագիտական տարբեր ստորաբաժանումներում կատարվող աշխատանքները, կիրառվող սարք-սարքավորումներով հետազոտությունների իրականացման հնարավորությունների ողջ սպեկտրը և համապատասխան ընթացակարգերը, ինչպես նաև իրականացրել են ցուցադրական հետազոտություններ։ Ձեռք է բերվել տեղեկատվություն արդի սարքավորումների արտադրող կազմակերպությունների և դրանց ձեռքբերման ուղիների վերաբերյալ, ինչպես նաև պայմանավորվածություններ՝ երկկողմ հետաքրքրություն ներկայացնող ուղղություններով համատեղ ծրագրեր իրականացնելու ուղղությամբ: